Rosa Lund (EL), 2025-05-09:
Jeg har det lidt ligesom de ordførere fra oppositionen, der har været på talerstolen før mig i dag, med det her lovforslag.
Det indeholder jo virkelig, virkelig mange ting.
Jeg har utrolig meget at sige om elementerne i det her lovforslag, som jo desværre igen er et eksempel på, at vi har en regering, som ikke går så meget op i kvaliteten af den lovbehandling, vi laver.
Det kan man jo på en måde også tillade sig ikke at gøre, når man ved, at man har et flertal.
Men jeg synes godt nok, at det er lige på grænsen at blande noget om seksuelle overgreb sammen med lovforslag, der bl.a. handler om graffiti på togstationer, i samme lovforslag.
Det er så ærgerligt, både for den ene debat og den anden debat, at vi skal blande det sammen.
Men jeg vil gerne starte med den del, som handler om stealthing eller det, som fru Mai Mercado lige kaldte kondomsnyd, som jeg ikke synes er en helt retvisende oversættelse, fordi der jo på mange måder tale om et overgreb.
Jeg synes måske, at kondomsnyd måske er en lidt for let oversættelse, men vi kan udvikle et dansk udtryk ved anden lejlighed.
Der er jo ikke så meget tid til at behandle alle de her punkter.
I forhold til den del af lovforslaget må jeg sige, at jeg desværre ikke er imponeret over Justitsministeriets håndtering af det her emne.
I Enhedslisten tog vi det op første gang, da den socialdemokratiske justitsminister hed hr. Nick Hækkerup og vi var i gang med forhandlinger om samtykkeloven.
Dengang skete der ikke noget.
Vi tog det op igen og igen.
Og hver gang har vi fået svar, der stikker i hver sin retning.
Den del kan vi også støtte i Enhedslisten.
Stealthing er et overgreb, og desværre har vi i Enhedslisten oplevet en skiftende tilgang til det her spørgsmål.
Der ved jeg så ikke, om man skal sige, at der har været det fra Socialdemokratiets side eller fra ministeriets side; jeg kan ikke rigtig sætte fingeren på, hvorfor der har været en skiftende tilgang, men det har der i hvert fald været.
Den tilgang synes jeg har været rigtig ærgerlig, for vi kan se, at det her spørgsmål bliver behandlet meget forskelligt fra politikreds til politikreds.
Derfor har det jo været bydende nødvendigt, at der kom lovgivning på området, som så endelig kommer nu.
Da samtykkeloven blev behandlet og forhandlet, var vi opmærksomme på den her problematik i Enhedslisten, og vi rejste den som nævnt over for hr. Nick Hækkerup, der dengang i den kommenterede høringsoversigt gjorde det klart, at stealthing i sig selv kunne være omfattet af samtykkeloven.
For når man har sagt ja til at dyrke sex på én måde og måske endda har sagt klart nej til at dyrke sex på en anden måde, altså uden brug af kondom, og når den, man så har sex med, bryder den aftale, man har lavet, så er der tale om en krænkelse.
Vi har jo stillet mange spørgsmål om det her emne, og ud fra de svar, vi har fået, kan vi se, at anklagemyndigheden ikke en eneste gang har valgt at få prøvet en sag ved domstolene.
I flere tilfælde er ofrene bare blevet afvist, med henvisning til at det, de har været udsat for, slet ikke er kriminelt.
Det synes jeg er godt at det bliver nu.
Den del af lovforslaget kan vi varmt støtte i Enhedslisten.
Noget, som så gør det lidt mærkeligt, og som gør den her debat rigtig ærgerlig, er, at jeg nu har 1 minut tilbage til at sige noget om de tryghedsskabende initiativer, der ligger i den her pakke.
En forbrydelse har i mange tilfælde næppe den samme økonomiske værdi som den straf, man lægger op til i den såkaldte tryghedspakke, der ligger her.
Det synes vi er uproportionalt i Enhedslisten.
Jeg taler om den del, der handler om, at regeringen ønsker, at man skal kunne komme direkte i fængsel for at tegne en krusedulle med en tusch på en togstation.
Det er en forbrydelse, som i mange tilfælde næppe har en økonomisk værdi på mere end 500 kr. Så meget koster det ikke at fjerne et enkelt lille tag, og nu skal man så kunne komme i fængsel for det.
Det synes vi simpelt hen er uproportionalt i Enhedslisten.
Vi håber, at ministeren vil dele lovforslaget op.
Jeg synes egentlig, at den debat, vi har haft indtil nu, er et rigtig godt eksempel på, at tryghedspakken og spørgsmålet om stealthing ikke hører hjemme i den samme debat i Folketingssalen.